ลุ้นบ้านคนจน
โดย...ชัตน์วรี (shewarat@hotmail.com)
18 พ.ย. 2558

โดย...ชัตน์วรี ([email protected])
แอบลุ้นกับโครงการบ้านคนจนของรัฐบาล ที่คาดว่าจะเคาะมาตรการและรายละเอียดออกมาได้ประมาณเดือน ธ.ค.นี้
โจทย์ "บ้านคนจน" ของรัฐบาล คือ เป็นบ้านหรือคอนโดมิเนียมก็ได้ ราคาไม่เกิน 6 แสนบาท เพื่อให้มีภาระผ่อนเดือนละ 3,000-4,000 บาท คนที่ซื้อก็ต้องเป็นผู้มีรายได้น้อย คำนิยามคือ มีรายได้ครัวเรือนละ 1.5 หมื่นบาท ซึ่งบ้านราคา 6 แสนบาท คงทำได้ยากเพราะต้นทุนสูง อาจจะต้องมีการขยับราคาขึ้น
เบื้องต้นรูปแบบการดำเนินการโครงการ "บ้านคนจน" มี 2 แนวทาง คือ  
1.โครงการโซเชียล เอ็นเตอร์ไพรส์  (ธุรกิจยั่งยืน-รับผิดชอบสังคม) โดยการร่วมลงทุนระหว่างภาครัฐและเอกชน โดยภาครัฐจะจัดหาพื้นที่ให้และเอกชนลงทุนสร้างในราคาที่รัฐบาลกำหนด เพื่อให้ผู้มีรายได้น้อยสามารถเอื้อมถึงการมีบ้านเป็นของตัวเองได้
2.ปัดผุ่น "โครงการบ้านบีโอไอ" คือนโยบายส่งเสริมการลงทุนกิจการที่อยู่อาศัยสำหรับผู้มีรายได้น้อยหรือปานกลาง ซึ่งบีโอไอจะยกเว้นภาษีเงินได้นิติบุคคลเป็นเวลา 5-8 ปี รวมทั้งกำหนดราคาขายไม่เกิน 1.2 ล้านบาท ซึ่งมีเอกชนเสนอให้ปรับใหม่เป็นไม่เกิน 1.5 ล้านบาท ส่วนคอนโดจากเดิมพื้นที่ใช้สอยขั้นต่ำ 28 ตารางเมตร ราคาขายไม่เกิน 1 ล้านบาท เสนอให้ปรับเป็นพื้นที่ใช้สอยเริ่มต้น 25 ตารางเมตร ราคาไม่เกิน 1.2 ล้านบาท เพื่อให้สอดคล้องสภาวะปัจจุบัน
อีกแนวทางหนึ่งที่น่าสนใจ คือ "บ้านมือสอง" โดยเฉพาะการนำบ้านที่ติดค้างในกรมบังคับคดีที่มีการแถลงข่าวว่ามีคอนโดติดรถไฟฟ้าสายต่างๆ กว่า 1 หมื่นยูนิต ราคาเริ่มต้นประมาณ 2 แสนบาทขึ้นไป และกรมบังคับคดีอยู่ระหว่างการคัดสินทรัพย์ราคาที่ไม่เกิน 3 ล้านบาท ออกมาจัดกลุ่มเพื่อให้ผู้ที่ต้องการบ้าน หรือผู้อยู่ในวัยทำงานสามารถได้เลือกเข้าไปประมูลซื้อได้ นอกจากนี้ ยังเป็นการนำสินทรัพย์ที่ไม่ใช้ประโยชน์กลับมาใช้ประโยชน์ด้วย
นอกจากนี้ ยังมีสินทรัพย์รอการขาย (เอ็นพีเอ) ที่ติดค้างในระบบธนาคารพาณิชย์และบริษัทบริหารสินทรัพย์ต่างๆ (เอเอ็มซี) รวมประมาณ 2 แสนล้านบาท ซึ่งต้องการเร่งระบายเอ็นพีเอ ต่างก็แข่งขันจัดโปรโมชั่น ลดราคา  จัดดอกเบี้ยพิเศษ และให้วงเงินกู้เต็มราคาประเมิน รวมทั้งให้เงินกู้เพิ่มเติมสำหรับซ่อมแซมบ้านด้วย ดังนั้นก็เป็นทางเลือกหนึ่งสำหรับคนอยากจะมีบ้านเป็นของตัวเอง